**ព្រះរាជាណាចក្រកម្ពុជា**

**ជាតិ សាសនា ព្រះមហាក្សត្រ**

rr°ss

**ក្រសួងអប់រំ យុវជន និងកីឡា**

**សាកលវិទ្យាល័យគ្រប់គ្រង និងសេដ្ឋកិច្ច**

3

គោលការណ៍

ស្តីពី

ការសិក្សាបន្ថែម សម្រាប់និស្សិតដែលមិនសរសេរសារណា

-បានឃើញព្រះរាជក្រឹត្យ នស/រកត/០៣០៣/១២៩ ចុះថ្ងៃទី ៣១ ខែ មីនា ឆ្នាំ ២០០៣ ស្តីពីការទទួលស្គាល់គុណភាពអប់រំឧត្តមសិក្សា

-បានឃើញអនុក្រឹត្យលេខ ០១ អនក្រ ចុះថ្ងៃទី ២០ ខែ មករា ឆ្នាំ ១៩៩២ ស្តីពីការបង្កើត និងការគ្រប់គ្រងគ្រឹះស្ថានឧត្តមសិក្សា និងសិក្សាឯកទេស

-បានឃើញអនុក្រឹត្យលេខ ៥៤ អនក្រ.បក ចុះថ្ងៃទី ១៣ ខែ មិថុនា ឆ្នាំ ២០០២ ស្តីពីលក្ខណៈវិនិច្ឆ័យ នៃការបង្កើតសាកលវិទ្យាល័យ

-បានឃើញអនុក្រឹត្យលេខ ២៥ អនក្រ.បក ចុះថ្ងៃទី ០៧ខែ មីនា ឆ្នាំ ២០០៦ ស្តីពីការទទួលស្គាល់ការប្រែក្លាយ ពីវិទ្យាស្ថានគ្រប់គ្រង និងសេដ្ឋកិច្ចទៅជា សាកលវិទ្យាល័យគ្រប់គ្រង និងសេដ្ឋកិច្ច ដោយរាជរដ្ឋាភិបាល នៃព្រះរាជាណាចក្រកម្ពុជា

-យោងតាមលក្ខន្តិកៈទូទៅស្តីពីការគ្រប់គ្រង និងការប្រព្រឹត្តទៅ របស់សាកលវិទ្យាល័យ គ្រប់គ្រង និងសេដ្ឋកិច្ច

-យោងតាមអង្គប្រជុំរបស់គណៈគ្រប់គ្រង ចុះថ្ងៃទី ០១ ខែមីនា ឆ្នាំ២០១៣

ដើម្បីឱ្យនិស្សិតដែលសិក្សាបន្ថែម ក្នុងការបញ្ចប់កម្រិតសិក្សារបស់ខ្លួន ប្រកបដោយគុណភាព និងមានប្រសិទ្ធភាពខ្ពស់ គណៈគ្រប់គ្រងសាកលវិទ្យាល័យគ្រប់គ្រង និង សេដ្ឋកិច្ចបានដាក់ចេញនូវគោលការណ៍សម្រាប់អនុវត្តដែលមានខ្លឹមសារដូចតទៅ៖

ជំពូក១

បទបញ្ញតិ្តទូទៅ

ប្រការ១ : គោលការណ៍នេះមានឈ្មោះថា “គោលការណ៍សិក្សាបន្ថែម សម្រាប់និស្សិតដែលមិនសរសេរសារណា” ត្រូវបានរៀបចំចងក្រងឡើង និងអនុម័តឱ្យប្រើប្រាស់ដោយថ្នាក់ដឹកនាំសាកលវិទ្យាល័យ ក្នុងព្រំដែនអនុវត្តចំពោះក្របខណ័្ឌនិស្សិតទាំងអស់ របស់សាកលវិទ្យាល័យគ្រប់គ្រង និងសេដ្ឋកិច្ចនៅគ្រប់ទីតាំងដែលមាននៅក្នុងព្រះរាជាណាចក្រកម្ពុជា។

ប្រការ២ : គោលការណ៍នេះមានគោលបំណង និង គោលដៅចម្បង ទុកជាមូលដ្ឋានក្នុងការជួយសម្រួលដល់និស្សិតដែលមិនមានពេលវេលាគ្រប់គ្រាន់ក្នុងការសរសេរសារណាបញ្ចប់ការសិក្សា។

ជំពូក២

លក្ខណៈវិនិច្ឆ័យ សម្រាប់ការសិក្សាបន្ថែម

ប្រការ៣ : និស្សិតសាកលវិទ្យាល័យគ្រប់គ្រង និងសេដ្ឋកិច្ច អាចធ្វើការសិក្សាបន្ថែម ដោយមិនចាំបាច់ សរសេរសារណាបានតាមលក្ខណៈវិនិច្ឆ័យដូចខាងក្រោម៖

 -បានបញ្ចប់ការសិក្សាដោយជោគជ័យ តាមកម្មវិធីសិក្សារបស់សាកលវិទ្យាល័យ

 -បានបំពេញកាតព្វកិច្ចបង់ថ្លៃសិក្សាគ្រប់គ្រាន់តាមឆ្នាំសិក្សានីមួយៗ

 -មិនមានពេលវេលាគ្រប់គ្រាន់សម្រាប់ការសរសេរសារណា

ប្រការ៤ : ចំពោះនិស្សិតដែលបានបញ្ចប់ការសិក្សាតាមឆ្នាំសិក្សានីមួយៗ ហើយមានមធ្យមភាគលំដាប់ពិន្ទុចាប់ពី ២.០០ឡើងទៅ ប៉ុន្តែមានមុខវិជ្ជាមួយ រឺពីរទទួលបានពិន្ទុទាបជាងមធ្យមភាគ(៥០%) និស្សិតនោះអាចចុះឈ្មោះសិក្សាបន្ថែមបាន លុះត្រាតែប្រឡងបំពេញក្រេឌីតជាប់លើមុខវិជ្ជាដែលធ្លាក់នោះរួចរាល់ទើបមានសិទ្ធិ។

ប្រការ៥ : ចំពោះនិសិ្សតដែលមិនស្ថិតក្នុងលក្ខខណ្ឌខាងលើ(ប្រការ៣ និង៤) នោះសាកលវិទ្យាល័យមិនអនុញ្ញាតឱ្យសិក្សាបន្ថែមឡើយ។

ជំពូក៣

នីតិវិធី និងដំណើរការសិក្សាបន្ថែម

ប្រការ៦ : និស្សិតគ្រប់រូបដែលមានបំណងចង់សិក្សាបន្ថែម ត្រូវដាក់ពាក្យសុំមកការិយាល័យជំនាញ ដើម្បីការិយាល័យរៀបចំសំណុំឯកសារ សុំការឯកភាពពីក្រសួងអប់រំយុវជន និងកីឡា។

ប្រការ៧ : និស្សិតគ្រប់រូបត្រូវបង់ថ្លៃលើការសិក្សាចំនួន **១៥០ដុល្លា** សម្រាប់បរិញ្ញបត្រ និង**២០០ដុល្លា** សម្រាប់បរិញ្ញបត្រជាន់ខ្ពស់ សម្រាប់ការសិក្សាបន្ថែមនេះ។

ប្រការ៨ : ចំពោះនិស្សិតដែលបានចុះឈ្មោះចូលសិក្សាបន្ថែមរួចហើយ (គ្រប់មហាវិទ្យាល័យទាំងអស់) សម្រាប់ថ្នាក់បរិញ្ញាបត្រ ត្រូវសិក្សាលើមុខវិជ្ជាចំនួន ៤ ក្នុងចំណោមមុខវិជ្ជាដែលត្រូវជ្រើសរើសខាងក្រោម៖

 -សេចក្តីផ្តើម នៃការគ្រប់គ្រង (Basic of Management) ៣ក្រេឌីត

 -សេចក្តីផ្តើម នៃទីផ្សារ (Principal of Marketing) ៣ក្រេឌីត

 -ច្បាប់អាពាហ៍ពិពាហ៍ និងគ្រួសារ (Marriage and Family Law) ៣ក្រេឌីត

 -ការចិញ្ចឹមសត្វ (Animal Husbandry ) ៣ក្រេឌីត

 -ការគ្រប់គ្រងពាណិជ្ជកម្មអន្តរជាតិ (International Mgt.) ៣ក្រេឌីត

 -ការជ្រើសរើស និងចម្រាញ់បុគ្គលិក (Recruitment and Selection) ៣ក្រេឌីត

 -សេចក្តីផ្តើមនៃការរៀបចំគម្រោង​(Ms. Project 2010) ៣ក្រេឌីត

ប្រការ៩ : ចំពោះនិស្សិតដែលបានចុះឈ្មោះចូលសិក្សាបន្ថែមរួចហើយ (មហាវិទ្យាល័យទាំង២) សម្រាប់ថ្នាក់បរិញ្ញាបត្រជាន់ខ្ពស់ ត្រូវសិក្សាលើមុខវិជ្ជាចំនួន ៤គឺៈ

 **ក.មហាវិទ្យាល័យគ្រប់គ្រងពាណិជ្ជកម្ម និង ទេសចរណ៍ (ជំនាញគ្រប់គ្រងទូទៅ)**

 -ភាពជាអ្នកដឹកនាំសកល (Global Leadership) ៣ក្រេឌីត

 -ការស្រាវជ្រាវទីផ្សារ (Marketing Research) ៣ក្រេឌីត

 -ការគ្រប់គ្រងប្រតិបត្តិការ (Operation Management) ៣ក្រេឌីត

 -ការគ្រប់គ្រងពាណិជ្ជកម្មអន្តរជាតិ (International Business Mgt.) ៣ក្រេឌីត

 **ខ.មហាវិទ្យាល័យគ្រប់គ្រងពាណិជ្ជកម្ម និង ទេសចរណ៍ (គណនេយ្យ និង ហិរញ្ញវត្ថុ)**

 -សាជីវកម្ម (Corporate Finance) ៣ក្រេឌីត

 -ការធ្វើផែនការ និង គម្រោងថវិកា (Budgeting and Planning) ៣ក្រេឌីត

 -ការធ្វើសេចក្តីសម្រេចចិត្តហិរញ្ញវត្ថុ និងគម្រោងថវិកា

 (Budgeting and Decision Making) ៣ក្រេឌីត

 -របាយការណ៍ហិរញ្ញវត្ថុអន្តរជាតិ (International Financial Reporting ) ៣ក្រេឌីត

**គ. មហាវិទ្យាល័យនីតិសាស្រ្ត និង សេដ្ឋកិច្ច (ជំនាញនីតិសាស្រ្ត)**

 -ច្បាប់ការទូត (Diplomatic Law) ៣ក្រេឌីត

 -វិធីសាស្រ្តនៃការបកស្រាយច្បាប់ (Method of Legal Interpretation) ៣ក្រេឌីត

 -ច្បាប់រដ្ឋបាលសាធារណៈ(Administrative Law) ៣ក្រេឌីត

 -ច្យាប់អាជីវកម្ម (Commercial Law) ៣ក្រេឌីត

ប្រការ១០ : និស្សិតដែលសិក្សាបន្ថែមទាំងអស់ ត្រូវមានវត្តមានសិក្សាគ្រប់ពេល ទើបមានសិទ្ធិធ្វើការប្រឡងពាក់កណ្តាលវគ្គ និងប្រឡងបញ្ចប់វគ្គ លើគ្រប់មុខវិជ្ជា។ ប្រសិនបើលទ្ធផលនៃមុខវិជ្ជាណាមួយធ្លាក់ នោះនិស្សិតត្រូវធ្វើការប្រឡងសងឡើងវិញ។ ប្រសិនបើនិស្សិតសិក្សា បន្ថែមអវត្តមាន ២/៣ នៃមុខវិជ្ជានីមួយៗ និស្សិតរូបនោះពុំអនុញ្ញាត្តិឲ្យធ្វើការប្រឡងបញ្ចប់ មុខវិជ្ជានោះបានឡើយ។

ប្រការ១១ : និស្សិតដែលសិក្សាបន្ថែមទាំងអស់ មានសិទ្ធិប្រឡងបញ្ចប់កម្រិតសញ្ញាបត្រផ្លូវការបានលុះត្រាតែការសិក្សាបន្ថែមលើ៤មុខវិជ្ជាខាងលើទទួលបានពិន្ទុយ៉ាងទាបជាប់មធ្យមភាគ (៥០%)។

ជំពូក៤

អវសាន្តគោលការណ៍

ប្រការ១២ : រាល់គោលការណ៍ទាំងឡាយណាដែលមានខ្លឹមសារខុស រឺផ្ទុយពីគោលការណ៍នេះត្រូវចាត់ទុកជានិរាករណ៍។

ប្រការ១៣ : និរាករណ៍គោលការណ៍នេះ លុះត្រាតែមានការអនុម័តជាផ្លូវការពីគណ:គ្រប់គ្រងសាកលវិទ្យាល័យលើការកែតម្រូវ រឺ បន្ថែមបន្ថយក្នុងជំពូក រឺ ប្រការមួយចំនួន រឺ មានគោលការណ៍ថ្មីមកជំនួសទាំងស្រុង។

ជំពូក៥

ការចូលជាធរមាន

ប្រការ១៤ : គោលការណ៍នេះមានប្រសិទ្ធភាពប្រើប្រាស់ចាប់ពីថ្ងៃចុះហត្ថលេខានេះតទៅ។

បណ្ឌិត ទុន ភក្តី

ចម្លងជូន

 - គ្រប់សាខា និង ការិយាល័យពាក់ព័ន្ធ “ដើម្បីអនុវត្តន៍”

- នាយកដ្ឋានឧត្តមសិក្សា “ដើម្បីជូនជ្រាប”

- ក្រសួងអប់រំយុវជន និង កីឡា “ដើម្បីជូនជ្រាប”

- ឯកសារ-កាលប្បវត្តិ

បាត់ដំបង ថ្ងៃទី..........ខែ.............ឆ្នាំ២០...

សាកលវិទ្យាធិការ